《赠朝鲜进士金山泉 其一》
清代·李璋煜

高斋响檐溜，庭树生春风。繄予二三子，苔异岑则同。

君乘果下二，入门气冲融。汉仪制仍古，秦语译难通。

挥毫传四座，奋迅如旋蓬。壮年文采绚，簪裾世业崇。

乃兄玉堂选，持被勤在公。晤言幸良觌，藻咏凌秋空。

感兹发遐想，神游东海东。

作者简介：李璋煜，字方赤，一字礼南，号月汀，诸城人。嘉庆庚辰进士，历官广东布政使。